
פסק דין

1.
בפנינו תובענה בה מבוקש לערער על החלטת הנתבע , ולקבוע כי התובע עבר תאונת 
עבודה, עת לקה באירוע לב  ואירוע מוחי  בחודש פברואר 2000 . 

2.
לטענת התובע , הוא לקה באירוע לב ואירוע מוחי לאחר ויכוח עם סוכן לחם בצרכניה 
באשדוד , אותה ניהל . מועד האירוע הינו 3.2.00 , ולא 6.2.00 כפי שנרשם בטעות על  
טופס התביעה ועל מסמך סיכום מחלה נ/5.  התובע התווכח מעת לעת עם סוכני לחם , 
וביום התאונה היה זה "ריב  חזק מאוד " , בעקבותיו התובע התמוטט ופונה באמבולנס 
לבי"ח קפלן , שם אובחן כי נגרמו לו אירוע לב ואירוע מוחי .  התמוטטות התובע ארע 
כתוצאה מהויכוח עם סוכן הלחם , עסקינן באירוע חריג , ואין בעובדה שמפעם לפעם 
חזרו  ונשנו ויכוחים שכאלה כדי לגרוע מהיות הויכוח אירוע חריג . 

3.
לטענת הנתבע התביעה הוגשה לנתבע בשיהוי רב , שלש שנים לאחר קרות האירוע הנטען, 
והדבר הקשה על בחינת האירוע . עד להגשת סיכומיו טען התובע כי האירוע ארע ביום 
6.2.00, ורק בסיכומיו טען לראשונה כי המועד הינו 3.2.00, ואין לקבל את גירסתו זו 
החדשה .  אין עסקינן באירוע חריג . יש להעניק משקל מיוחד לאנמנזה , ובמקרה דנן 
הדבר מוביל לדחיית התובענה . מעדות התובע עולה כי אין עסקינן באירוע חריג , אלא  
באירוע שכיח . לויכוח לא היו עדים ,והתובע לא זימן את סוכן הלחם עימו  התווכח . 
התובע לא הוכיח מבחינה רפואית כי עבר אוטם שריר הלב ואירוע מוחי , מה גם שלתובע 
גורמי סיכון  משל עצמו , כגון סכרת  ויתר לחץ דם . 

4.
לאחר שמיעת הראיות , ולאחר קבלת סיכומי הצדדים , הננו קובעים כי דין התובענה 
להדחות , מן הנימוקים אשר יפורטו להלן . 

5.
שמענו את עדות התובע , ואנו קובעים כי לא ניתן לקבוע ממצאים עובדתיים בהסתמך 
עליה . די בכך כדי להביא לדחיית התובענה . התובע גילה סתירות בעדותו , ואף סתר 
גירסאות קודמות אשר מסר . התובע הסתיר את מצבו הרפואי הקודם , ומשמצבו זה 
נתגלה טען לפתע כי היה אמנם חולה עובר לאירוע , אולם האירוע החמיר  את מצבו . מן 
המסמכים הרפואיים עולה  כי לתובע היו בעיות רפואיות קרדינליות , כגון: מחלת לב 
כלילית , לחץ דם וסכרת . בשל כך , קבע רופא המוסד כי אין קשר בין הויכוח שהיה , אם 
היה , לבין אישפוזו של התובע . עוד קבע רופא המוסד כי האירוע שהביא לאישפוזו של 
התובע היה הפרעת הולכה , המתפתחת משינויים ניווניים של מערכת ההולכה החשמלית, 
ולא אירוע נוירולוגי או לבבי . אנו מקבלים את חוות דעתו זו של רופא המוסד , ודי בכך 
כדי להביא לדחיית התובענה . 


בהקשר זה נציין כי התובע , במהלך עדותו בפנינו , ניסה להתחמק משאלות שנשאל , עד 
כי בית הדין נאלץ להעיר לו בנושא , כפי שהדבר מתועד בפרוטוקול . 

6.
באשר לתאריך האירוע; אנו קובעים כי יום האירוע הנטען הינו  6.2.00 , כפי שטען 
התובע עד לסיכומיו , ולפיכך  אנו קובעים כי הדבר אינו תואם את מועד קבלתו של 
התובע לחדר המיון – 3.2.00 . בהקשר זה נציין כי במהלך סיכומיו טען התובע לראשונה 
כי האירוע ארע ביום 3.2.00 , ועד אז טען כי האירוע ארע ביום 6.2.00 . גירסתו החדשה 
של התובע מעוררת תמיהות ואף צורמת עד מאוד ; שהרי , במהלך הדיון נשאל התובע אם 
נכון הוא כי ביום 3.2.00 , שלשה ימים לפני האירוע הנטען, הוא פונה באמבולנס לבית 
חולים עם חשד לאירוע מוחי ועם הפרעות קצב .  התובע הכחיש בתוקף את הטענה . 
אח"כ נשאל התובע כיצד במסמך סיכום המחלה נ/5 נכתב שביום 3.2.00 הוא היה בבית 
החולים , ואז אמר התובע  כי אינו זוכר את הדבר , ולבסוף נאלץ להודות כי הדבר נכון . 
ב"כ התובע הודה  שאכן התובע היה מאושפז 3 ימים לפני האירוע עקב אירוע לב ואירוע 
מוחי , אולם הויכוח שהיה החמיר את מצבו .  לשאלת בית הדין מדוע התובע לא פירט 
בכתב התביעה ובתצהירו  את מצבו הקודם , ואת אישפוזו 3 ימים לפני האירוע הנטען , 
לא ניתנה תשובה . 


והנה , בסיכומיו טוען לפתע התובע כי האירוע ארע ביום 3.2.00 !


גירסה חדשה זו סותרת את כל מהלך הדיון ואת הגיון הדברים ,  שהרי התובע הודה כי 
היה מאושפז ביום 3.2.00 בלי קשר לאירוע , וכי האירוע ארע 3 ימים אח"כ והחמיר את 
מצבו . כיצד טוען לפתע התובע כי האירוע ארע ביום 3.2.00 ? לית מאן  דפליג כי גירסתו 
החדשה של התובע נועדה להתאים את טענותיו למציאות ולמסמכים , ובית הדין לא יתיר 
שינוי גירסה שכזה , אשר נעשה בחוסר תום לב . 

7.
התובע לא זימן לעדות את האדם איתו התווכח , והדבר משמש כנגדו מבחינה ראייתית . 
העדים אשר זימן התובע לא היו עדים לויכוח הנטען , ובשל כך אין עדותם מסייעת 
לתובע, מה גם שבית הדין אינו מקבל את עדותם ככל שהם חפצים לסייע לתובע 
באמצעותה . 

8.
אנו קובעים כי עסקינן במקרה אשר אינו אירוע חריג . התובע נהג להתווכח תדיר עם 
סוכני הלחם , ואין אירוע זה מהווה חריג . עסקינן במתח ולחצים מתמשכים , ואין 
הדבר מהווה עילה לקביעה כי עסקינן בתאונת עבודה . בנוסף , התובע לא הוכיח כי לקה 
ביום האירוע הנטען באירוע לב ובאירוע מוחי . הוכח כי התובע סבל דווקא 3 
ימים לפני האירוע מבעיות לב ומאירוע מוחי . 

9.
לאור כל האמור לעיל נדחית התובענה . 


התובע ישלם לנתבע הוצאות משפט בגובה 3,000 ₪ , לאור כל שפורט לעיל . 

10.
פסק הדין ישוגר לצדדים בדואר רשום . 

ניתן היום ו' באייר, תשס"ה (15 במאי 2005) בהעדר הצדדים . 

___________________           _______________________            ________________

נציג עובדים –   דוד דיין                נציג מעבידים – שרגא כץ        
          יוסף יוספי-   שופט 

